## El Consell col·labora amb l’Ajuntament de Xàbia per al desenrotllament del programa de la Xarxa Tourist Info en la localitat

*** Turisme Comunitat Valenciana subscriu un conveni amb el municipi per al manteniment de les oficines d’informació turística**

El Consell ha autoritzat un conveni de col·laboració entre Turisme Comunitat Valenciana i l’Ajuntament de Xàbia per al desenrotllament del programa de la Xarxa Tourist Info a través del manteniment i l’actualització en esta xarxa de les oficines d’informació turística del municipi.

Este acord pretén oferir un servici d’informació de l’oferta turística d’este municipi i del conjunt de productes turístics de la Comunitat Valenciana.

En concret, mitjançant este conveni, les dos administracions col·laboren en el funcionament i l’operativitat de les oficines d’informació turística emplaçades en el municipi, denominades Tourist Info Xàbia Port, Tourist Info Xàbia Arenal i Tourist Info Xàbia Centre.

D’esta manera, Turisme Comunitat Valenciana posa a la disposició de les oficines Tourist Info situades a Xàbia les bases de dades i la informació turística de caràcter públic de què disposa; possibilita la seua acció coordinada amb la resta de les oficines de la Xarxa Tourist Info; dona suport i intensifica la gestió de la qualitat i aporta les ferramentes i els procediments per a la millora contínua de l’oficina.

Per la seua banda, l’Ajuntament de Xàbia es compromet a sostindre econòmicament i materialment les seues tres oficines Tourist Info i a afrontar els gastos corrents i del personal necessaris per al seu funcionament.

També haurà d’aportar el personal informador turístic amb un perfil professional adequat per a la prestació del servici d’informació turística; mantindre la imatge de les oficines de turisme d’acord amb la resta de la Xarxa Tourist Info, i participar en els objectius de qualitat de la xarxa i en els seus sistemes d’arreplega i intercanvi d’informació estadística, estudis o avaluació del servici, entre altres comeses.

Fecha: 17/03/2025